钦定古今图书集成/明伦汇编/官常典/第349卷 > 孟铸
## 钦定古今图书集成/明伦汇编/官常典/第349卷 > 孟铸

按《金史》本传：“孟铸，大定末补尚书省令史。明昌元年，
御史台奏荐户部员外郎李献可、完颜扫合、太府丞
徒单绎、宫籍监丞张庸、右警巡使，裕、礼部主事蒲察
振寿、户部主事郭蜕、应奉翰林文字，移刺益、中都盐
铁判官赵暠、尚书省令史刘昂及铸十一人，皆刚正
可用。”诏除献可右司谏，扫合磁州刺史，绎秘书丞，庸
中都右警巡使，裕，彰国军节度副使，振，寿治书侍御
史，蜕，同知定武军节度使事，益，翰林修撰，暠，都水丞，
昂，户部主事，铸，刑部主事，累迁中都路按察副使，南
京副留守、河平军节度使。泰和四年，入为御史中丞，
召见于香阁，上谓铸曰：“朕自知卿，非因人荐举也。御
史责任甚重，往者台官乃推求细故，弹劾小官，至于
巨室重事，则畏徇不言。其勤乃职，无废朕命。”是岁，自
春至夏，诸郡少雨。铸奏：“今岁愆阳，已近五月，比至得
雨，恐失播种之期。可依种蔴菜法，择地形稍下处，拨
畦种谷，穿土作井，随宜灌溉。”上从其言。区种法自此
始。无何，奏弹知大兴府事纥石烈执中过恶，其文略
曰：“京师百郡之首，四方取则。知府执中贪残专恣，不
奉法令，自奉圣州罪解以后，怙罪不悛，蒙朝廷恩贷，
转生跋扈。雄州诈夺人马，平州冒支己俸，无故破魏
廷硕家，发其冢墓，拜表以调鹰，不赴祈雨，聚妓戏嬉，
殴骂同僚，擅令住职，失师帅之体。乞行黜退，以厌人
望。”上以执中东宫旧人，颇右之，谓铸曰：“执中麤人，似
有跋扈者。”铸曰：“明天子在上，岂容有跋扈之臣？”上悟，
诏尚书省问之。泰和五年，唐、邓、河南屡有警，议者谓
宋且败盟。六年正月，宋贺正旦使陈克俊等朝辞，上
使铸就馆谕克俊以国家涵容之意，果不详此旨，恐
兵未可息也。使以上言达宋主，章宗本无意用兵，故
再三谕之。铸论提刑司改按察司，差官覆察，权削望
轻。下尚书省议。参知政事贾铉奏：“乞差监察时即别
遣官偕往，更不覆察，疑狱并令按察司从正与决，庶
几可慰人望。”从之。永丰库官不守宿，因而被盗。上召
登闻鼓院官，欲有所问，皆不在。上谕铸曰：“此辈慢法
如此，御史台所职何事也？”复谕御史大夫宗肃及铸
曰：“朕闻唐宰相宿省中，卿”等所知也。台官、六部官，其
馀司局，亦尝宿直。令尚书省左右司官宿直。馀亦当
准此。八年，除绛阳军节度使。至宁元年，复为御史中
丞。纥石烈执中作乱，召铸及右谏议大夫张行信俱
至大兴府，问曰：“汝辈向来弹我者耶？”铸等各以正言
答之。执中乃遣还家，曰：“且须后命。”既而执中死，铸亦
寻卒。